Viktor Pétur sýnir grasagrafíkverk á Stokkseyri Eitt verka Viktors á sýningunni . Ljósmynd / Aðsend Listamaðurinn Viktor Pétur Hannesson opnaði myndlistarsýninguna Umpottun í Stokk Art Gallery á Stokkseyri í gær . Sýningin mun standa til 24. nóvember og er opið alla daga frá kl. 13 til 17 . Viktor Pétur hefur undanfarin þrjú sumur ferðast um Ísland í leit að jurtum sem hann nýtir í myndlistarverk . Hann vinnur með aðferð sem kallast grasagrafík , en aðferðin byggir á hefðum úr grafík og jurtalitun . Í byrjun sumars fjármagnaði Viktor kaup á húsbíl sem hefur nýst sem færanleg vinnustofa listamannsins . Viktor vinnur með umhverfið sem hann ferðast um í hverju sinni og nýtir grafíkaðferðina til að koma ferðalögum sínum til skila á myndrænan hátt . Frásögnin er þó ekki endilega í orðum og sögum heldur í litum og línum plantnanna sem hann finnur á vegi sínum . Þó kemur iðulega fram í titli eða verklýsingu hvar á landinu verkin voru gerð . Viktor flutti nýverið á Stokkseyri og er sýningin í Gallery Stokk í tilefni þess . Afrakstur sumarsins verður uppi á veggjum en þar á meðal verða verk sem ekki hafa verið sýnd áður . Eitt verka Viktors á sýningunni . Ljósmynd / Aðsend